Maak meditasie deel van jou dag | rooi rose Maak meditasie deel van jou dag | rooi rose
Maak meditasie deel van jou dag
Moenie bekommer nie! Met hierdie vyf maklike maniere om 'n tydjie vir jouself af te knyp, kan jy elke dag 'n blaaskans neem om inderdaad bloot net stil te raak en asem te haal.
1. Doen dit soggens
Om in die gewoonte van daaglikse mediasie te kom, is dit beter om dit een van die eerste dinge wat jy in die dag doen, te maak. Skop jou roetine af deur net 5 min per dag te mediteer en werk van daar op na 'n langer tyd.
2. Mediteer direk ná 'n bestaande gewoonte
As jy soggens te besig is, probeer om nádat jy in jou kar geklim het vir 'n paar sekondes diep asem te haal voor jy die kar aanskakel. So kan jy ook ná jy jou rekenaar by die werk aangeskakel het, twee of drie asemteue neem voordat jy jou e-posse lees. Op dié manier sal jy hierdie kort oomblikke van meditasie aanleer en dit deel van jou daaglikse roetine maak.
3. Gebruik oorfone
Hoewel sommige mense glo dat jy slegs kan mediteer indien jy stilsit, is dit egter nie die geval nie. Waar jy ook al kans kry om stil te raak, of jy nou sit, staan loop of lê, daar kan jy ook mediteer. Gebruik goeie kwaliteit-oorfone wat enige steurende klanke uit kan skakel terwyl jy net daar en dan jou meditasie vir die dag inkry.
4. Maak 'n inskrywing op jou kalender
Indien jy 'n propvol skedule het, keer niks jou om plek vir meditasie in jou dag te maak nie. Dit is jou reg! Moet egter nie meditasie as bloot nog 'n taak wat afgehandel moet word, sien nie. Sien dit eerder as 'n geskenk aan jouself waar jy kan rustig raak en ontspan voor jy die res van die dag moet aanpak.
5. Begin met een asemteug
Moenie die krag van klein dingetjies in die lewe onderskat nie. Indien jy steeds nie die effek van meditasie verstaan nie, begin dan deur slegs op een bewuste asemteug elke dag te fokus. Só lê jy die fondament vir 'n meditasie-roetine en gewoonte wat met oefening deel van jou daaglikse lewe sal word.